Document ID: 32009D0746

ODLOČBA KOMISIJE
z dne 9. oktobra 2009
o finančnem prispevku Skupnosti državam članicam za programe spremljanja, inšpekcije in nadzora ribištva za leto 2009
(notificirano pod dokumentarno številko C(2009) 7592)
(Besedilo v angleškem, bolgarskem, danskem, estonskem, finskem, francoskem, grškem, italijanskem, litovskem, malteškem, nemškem, nizozemskem, poljskem, portugalskem, romunskem, španskem in švedskem jeziku je edino verodostojno)
(2009/746/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 861/2006 z dne 22. maja 2006 o vzpostavitvi finančnih ukrepov Skupnosti za izvajanje skupne ribiške politike in na področju pomorskega prava (1) ter zlasti člena 21 Uredbe,
ob upoštevanju naslednjega:
(1)
Države članice so Komisiji poslale program za nadzor ribištva za leto 2009, skupaj z zahtevki za finančni prispevek Skupnosti za izdatke, povezane z izvedbo projektov iz takega programa.
(2)
Zahtevki za ukrepe, navedene v členu 8(a) Uredbe (ES) št. 861/2006, so lahko upravičeni do financiranja Skupnosti.
(3)
Zahtevki za financiranje Skupnosti morajo ustrezati pravilom iz Uredbe Komisije (ES) št. 391/2007 (2).
(4)
Primerno je določiti najvišje zneske in stopnjo finančnega prispevka Skupnosti v okviru omejitev iz člena 15 Uredbe (ES) št. 861/2006 ter pogoje za njegovo odobritev.
(5)
Da bi se spodbudile naložbe in prednostni ukrepi, ki jih je opredelila Komisija, in zaradi negativnega učinka finančne krize na proračune držav članic, morajo biti izdatki za sisteme za elektronsko zapisovanje in poročanje (electronic recording and reporting systems - ERS) in sisteme za spremljanje plovil ter za preprečevanje nezakonitega, neprijavljenega in nereguliranega ribolova upravičeni do visoke stopnje sofinanciranja v okviru meja iz člena 15 Uredbe (ES) št. 861/2006.
(6)
Za upravičenost do prispevka morajo naprave za elektronsko določanje položaja plovil izpolnjevati zahteve iz Uredbe Komisije (ES) št. 2244/2003 z dne 18. decembra 2003 o podrobnih pravilih v zvezi s satelitskimi sistemi za spremljanje plovil (3).
(7)
Za upravičenost do prispevka morajo naprave za elektronsko zapisovanje in poročanje na krovu ribiških plovil izpolnjevati zahteve iz Uredbe Komisije (ES) št. 1077/2008 z dne 3. novembra 2008 o določitvi podrobnih pravil za izvajanje Uredbe Sveta (ES) št. 1966/2006 o elektronskem zapisovanju in poročanju podatkov o ribolovnih dejavnostih ter daljinskem zaznavanju in razveljavitvi Uredbe (ES) št. 1566/2007 (4).
(8)
Ukrepi, ki jih določa ta odločba, so v skladu z mnenjem Odbora za ribištvo in ribogojstvo -
SPREJELA NASLEDNJO ODLOČBO:
Člen 1
Vsebina
Ta odločba določa finančni prispevek Skupnosti za leto 2009 za izdatke držav članic v letu 2009 pri izvajanju sistemov spremljanja in nadzora, ki se uporabljajo v skupni ribiški politiki, kakor je navedeno v členu 8(a) Uredbe (ES) št. 861/2006. Določa znesek finančnega prispevka Skupnosti za vsako državo članico, stopnjo finančnega prispevka Skupnosti in pogoje za njegovo odobritev.
Člen 2
Odprava neporavnanih obveznosti
Zadevne države članice do 30. junija 2013 opravijo vsa plačila, za katera se zahteva povračilo. Plačila, ki jih države članice opravijo po tem roku, ne bodo upravičena do povračila. Neporabljena odobrena proračunska sredstva v zvezi s to odločbo se razveljavijo najpozneje 31. decembra 2014.
Člen 3
Nove tehnologije in informacijske mreže
1. Za izdatke nakupa, namestitve in tehnične pomoči za računalniško tehnologijo in vzpostavitev omrežij IT, da se omogoči učinkovita in varna izmenjava podatkov v zvezi s spremljanjem in nadzorom ribiških dejavnosti, je finančni prispevek 50 % upravičenih izdatkov v okviru omejitev iz Priloge I.
2. V primeru izdatka iz Priloge I, ki je povezan s sistemom za spremljanje plovil (VMS), sistemi za elektronsko zapisovanje in poročanje (ERS) ali nezakonitim, neprijavljenim in nereguliranim ribolovom je stopnja sofinanciranja iz odstavka 1 določena na 95 %.
Člen 4
Naprave za elektronsko določanje položaja plovil
1. Za izdatke za nakup naprav za elektronsko določanje položaja plovil in njihovo namestitev na ribiških plovilih, da lahko center za spremljanje ribištva na daljavo spremlja plovila s sistemom za spremljanje plovil (VMS), je finančni prispevek 95 % upravičenih izdatkov v okviru omejitev iz Priloge II.
2. Finančni prispevek iz odstavka 1 je omejen na 1 500 EUR na plovilo.
3. Za upravičenost do finančnega prispevka iz odstavka 1 morajo naprave za elektronsko določanje položaja plovil izpolnjevati zahteve iz Uredbe (ES) št. 2244/2003.
Člen 5
Sistemi za elektronsko zapisovanje in poročanje
Za izdatke razvoja, nakupa, namestitve in tehnične pomoči za sestavne dele, potrebne za sisteme za elektronsko zapisovanje in poročanje, da se omogoči učinkovita in varna izmenjava podatkov v zvezi v zvezi s spremljanjem in nadzorom ribiških dejavnosti, je finančni prispevek 95 % upravičenih izdatkov v okviru omejitev iz Priloge III.
Člen 6
Naprave za elektronsko zapisovanje in poročanje
1. Za izdatke za nakup naprav za elektronsko zapisovanje in poročanje ter njihovo namestitev na ribiških plovilih, da lahko plovila elektronsko zapisujejo in poročajo centru za spremljanje ribištva o ribolovnih dejavnostih, je finančni prispevek 95 % upravičenih izdatkov v okviru omejitev iz Priloge IV.
2. Ne glede na odstavek 4 je finančni prispevek iz odstavka 1 omejen na 4 500 EUR na plovilo.
3. Za upravičenost do finančnega prispevka morajo naprave za elektronsko zapisovanje in poročanje izpolnjevati zahteve iz Uredbe (ES) št. 1077/2008.
4. Za naprave s sistemi za elektronsko zapisovanje in poročanje ter sistemom za spremljanje plovil, ki izpolnjujejo zahteve iz uredb (ES) št. 2244/2003 in (ES) št. 1077/2008, je finančni prispevek iz odstavka 1 tega člena omejen na 6 000 EUR.
Člen 7
Pilotni projekti
Za izdatke pilotnih projektov za nove tehnologije nadzora je finančni prispevek 95 % upravičenih izdatkov v okviru omejitev iz Priloge V.
Člen 8
Programi usposabljanja in izmenjav
Za izdatke za programe usposabljanja in izmenjav javnih uslužbencev, ki so odgovorni za spremljanje in nadzor na področju ribištva, je finančni prispevek 50 % upravičenih izdatkov v okviru omejitev iz Priloge VI.
Člen 9
Pilotni programi o inšpekciji in opazovanju
Za izdatke za pilotne programe o pregledu in opazovanju je finančni prispevek Skupnosti 50 % upravičenih izdatkov v okviru omejitev iz Priloge VII.
Člen 10
Ocena izdatkov
Za izdatke za izvajanje sistema ocene izdatkov pri nadzoru skupne ribiške politike je finančni prispevek 50 % upravičenih izdatkov v okviru omejitev iz Priloge VIII.
Člen 11
Pobude za ozaveščanje v zvezi s pravili skupne ribiške politike
Za izdatke za pobude, vključno s seminarji in medijskimi pripomočki za ozaveščanje, katerih namen je seznanjati ribiče in druge udeležence, kot so inšpektorji, državni tožilci in sodniki ter javnost, o nujnem boju proti neodgovornemu in nezakonitemu ribolovu ter izvajanju pravil skupne ribiške politike, je finančni prispevek 75 % upravičenih izdatkov v okviru omejitev iz Priloge IX.
Člen 12
Ribiška patruljna plovila in zrakoplovi
1. Za izdatke za nabavo in posodobitev plovil in zrakoplovov, ki jih pristojni organi v državah članicah uporabljajo za inšpekcijo in nadzor ribolovnih dejavnosti, je finančni prispevek 50 % upravičenih izdatkov držav članic v okviru omejitev iz Priloge X.
2. Finančni prispevek, ki ga za vsako državo članico navaja Priloga X, se izračuna na podlagi odstotka uporabe zadevnih plovil in zrakoplovov za inšpekcijo in nadzor v skupni dejavnosti na leto, kot jo prijavijo države članice.
Člen 13
Skupni najvišji prispevek Skupnosti na državo članico
Načrtovani skupni izdatek na državo članico, njegov upravičeni delež in skupni najvišji prispevek Skupnosti na državo članico za ukrepe iz členov 3 do 12 so, kot sledi:
(v EUR)
Država članica
Načrtovani izdatki iz nacionalnega programa za nadzor ribištva
Upravičeni izdatki v okviru te odločbe
Prispevek Skupnosti
Belgija:
805 000
805 000
764 750
Bolgarija:
352 000
362 000
282 250
Danska:
1 945 552
1 945 552
1 667 139
Nemčija:
222 000
278 000
220 000
Estonija:
706 000
706 000
645 500
Irska:
120 000
90 000
45 000
Grčija:
16 867 000
8 928 000
4 735 400
Španija:
17 218 103
14 772 123
8 190 517
Francija:
2 631 500
2 333 000
1 049 750
Italija:
19 589 925
6 361 340
3 273 170
Litva:
407 900
407 900
378 300
Malta:
1 003 475
1 003 475
922 127
Nizozemska:
3 145 000
2 750 000
2 560 750
Poljska:
497 713
468 713
416 479
Portugalska:
783 500
759 250
629 038
Romunija:
80 000
80 000
62 500
Finska:
920 000
820 000
659 750
Švedska:
1 715 000
1 715 000
1 541 750
Združeno kraljestvo:
4 309 798
3 601 555
2 055 830
Skupaj
73 319 466
48 186 908
30 100 000
Člen 14
Naslovniki
Ta odločba je naslovljena na Kraljevino Belgijo, Republiko Bolgarijo, Kraljevino Dansko, Zvezno republiko Nemčijo, Republiko Estonijo, Irsko, Helensko republiko, Kraljevino Španijo, Francosko republiko, Italijansko republiko, Republiko Litvo, Republiko Malto, Kraljevino Nizozemsko, Republiko Poljsko, Portugalsko republiko, Romunijo, Republiko Finsko, Kraljevino Švedsko ter Združeno kraljestvo Velika Britanija in Severna Irska.
V Bruslju, 9. oktobra 2009

Labels: 12
11
15
6